 Isaya 27 IBhayibheli Elikuyi-Internet INguqulo Yezwe Elisha27 Ngalolo suku uJehova, ngenkemba yakhe eqinile nenkulu futhi enamandla, uyomnaka uLeviyathani, inyoka eshibilikayo, yebo uLeviyathani, inyoka egwegwile, futhi ngokuqinisekile uyosibulala lesi silo sasolwandle esisolwandle. 2 Ngalolo suku mhlabeleleleni lona wesifazane, nina bantu, nithi: Isivini sewayini elinengwebu! 3 Mina, Jehova, ngiyamlonda. Ngizomnisela umzuzwana ngamunye. Ukuze kungabikho omnakayo ukuba amelane naye, ngizomlonda ubusuku nemini. 4 Angifuthekile neze. Ubani ozonginika iminga nokhula empini? Ngizohamba phezu kwako. Ngizokuthungela ngomlilo ngasikhathi sinye. 5 Ngaphandle kwalokho makabambelele esiphephelweni sami, makenze ukuthula nami; ukuthula makakwenze nami. 6 Ezinsukwini ezizayo uJakobe uyomila izimpande, u-Israyeli uyoveza izimbali futhi empeleni ahlume; uyomane agcwalise ubuso bezwe elikhiqizayo ngomkhiqizo. 7 Ingabe kudingeka umuntu amshaye ngomvimbo onjengowomuntu omshayayo? Noma ingabe kudingeka abulawe ngokucekwa okunjengokwababuleweyo bakhe? 8 Uyophikisana naye ngokumemeza okwethusayo lapho umthuma. Uyomxosha ngokufutha kwakhe, okunamandla ngosuku lomoya wasempumalanga. 9 Ngakho-ke ngale ndlela isiphambeko sikaJakobe siyohlawulelwa, yiso sonke lesi isithelo esiba khona lapho esusa isono sakhe, lapho enza wonke amatshe e-altare ukuba abe njengamatshe kashoki acoliwe, kangangokuba izigxobo ezingcwele nezinti zezitsha zempepho ngeke zivuke. 10 Ngoba umuzi onezivikelo eziqinile uyokuma wodwa, idlelo lishiywe dengwane futhi lishiywe njengehlane. Ithole liyoklaba khona, liyolala khona; futhi uyodla amagatsha awo. 11 Lapho amahlumela awo esomile, abesifazane abezayo bayowaphula, bawokhele. Ngoba akusona isizwe esinokuqonda okubukhali. Yingakho uMenzi waso engeke asibonise isihe, noMbumbi waso ngeke asibonise umusa. 12 Ngalolo suku uJehova uyovuthula izithelo, kusukela emfudlaneni ogelezayo woMfula kuya esigodini sesifufula saseGibhithe, kanjalo nani niyobuthwa omunye ngemva komunye, madodana ka-Israyeli. 13 Ngalolo suku kuyoshaywa uphondo olukhulu, futhi labo abashabalalayo ezweni lase-Asiriya nalabo abahlakazekile ezweni laseGibhithe ngokuqinisekile bayoza futhi bakhothame kuJehova entabeni engcwele eJerusalema. 